b'\n_START_ARTICLE_\nPetronijus\n_START_SECTION_\nTacito liudijimas\n_START_PARAGRAPH_\nAnot Tacito, Petronijus i\xc5\xa1kilo savo tingumo d\xc4\x97ka. Diena miegodavo, o naktimis tvarkydavo reikalus ir linksmindavosi. Tacitas apib\xc5\xabdina Petronij\xc5\xb3 rafinuotos prabangos m\xc4\x97g\xc4\x97ju, kurio laisvi ir neatsakingi poelgiai buvo vertinami geriau d\xc4\x97l j\xc5\xb3 paprastumo. B\xc5\xabdamas Bitinijos konsulu Petronijus es\xc4\x85 parod\xc4\x97 sumanaus valdytojo sugeb\xc4\x97jim\xc5\xb3. Jis tapo Nerono aplinkos vienu artimiausi\xc5\xb3 \xc5\xbemoni\xc5\xb3. Neronas neapsieidavo be Petronijaus patarim\xc5\xb3 prabangos ir elegancijos srityse ir pritardavo tik tuomet, kai Petronijus k\xc4\x85 nors pagirdavo. Tai suk\xc4\x97l\xc4\x97 Nerono pretorion\xc5\xb3 prefekto Tigelino pavyd\xc4\x85 d\xc4\x97l \xc4\xaftakos Neronui. Tigelinas per papirkt\xc4\x85 verg\xc4\x85 sugeb\xc4\x97jo \xc4\xafrodyti, kad Petronijus tur\xc4\x97jo ry\xc5\xa1i\xc5\xb3 su s\xc4\x85mokslininkais prie\xc5\xa1 Neron\xc4\x85. Petronijus pasirinko savi\xc5\xbeudyb\xc4\x99 Kumuose Nerono kelion\xc4\x97s metu. Mirties dien\xc4\x85 jis sureng\xc4\x97 puot\xc4\x85, kurioje persipjov\xc4\x97 venas ir jas suri\xc5\xa1o. Jo paliepimu buvo dainuojamos dainos ir deklamuojama poezija. Petronijus sura\xc5\xa1\xc4\x97 testament\xc4\x85, kuriame nieko neskyr\xc4\x97 Neronui, bei i\xc5\xa1vardino Nerono nedorybes, jo artimiausius bendrininkus bei j\xc5\xb3 i\xc5\xa1tvirkavimus ir u\xc5\xbeantspauduot\xc4\x85 s\xc4\x85ra\xc5\xa1\xc4\x85 nusiunt\xc4\x97 imperatoriui. Po piet\xc5\xb3 Petronijus u\xc5\xbemigo, kad jo mirtis atrodyt\xc5\xb3 nat\xc5\xabralia.\n_START_SECTION_\n\xe2\x80\x9eSatyrikono\xe2\x80\x9c autorius\n_START_PARAGRAPH_\n\xc5\xa0iuo metu Petronijus laikomas \xe2\x80\x9eSatyrikono\xe2\x80\x9c autoriumi. Viename viduram\xc5\xbei\xc5\xb3 \xe2\x80\x9eSatyrikono\xe2\x80\x9c manuskripte tikinama, kad jo autorius yra Titas Petronijus. Paties romano tekstas datuojamas Nerono laik\xc5\xb3 Roma. Tekste yra aliuzij\xc5\xb3 \xc4\xaf Senekos mintis, o knygos veik\xc4\x97jas Eumolpas savo eil\xc4\x97mis atliepia poeto Lukano k\xc5\xabryb\xc4\x85. Abu buvo \xc5\xbeinomi Petronijui, Seneka nusi\xc5\xbeud\xc4\x97 to paties s\xc4\x85mokslo kaip ir Petronijus metu. Kai kuri\xc5\xb3 tyrin\xc4\x97toj\xc5\xb3 nuomone knygos veik\xc4\x97jas Trimalchionas yra paties Nerono parodija. Visus \xc5\xa1iuos sp\xc4\x97jimus sunku patvirtinti, nes prakti\xc5\xa1kai nieko ne\xc5\xbeinoma apie asmeninius pamin\xc4\x97t\xc5\xb3 asmenybi\xc5\xb3 bruo\xc5\xbeus.'